FI Euroopan unionin virallinen lehti C 71/21

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

(2009/C 71/10)

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 artiklassa tarkoitettu muutoshakemus

”PROSCIUTTO DI NORCIA”

EY-nro: IT-PGI-0117-1554-11.07.2007

SMM ( X ) AN ( )

1. Eritelmän kohta (kohdat), jota (joita) muutos koskee:

— Tuotteen nimi — Tuotteen kuvaus — Maantieteellinen alue — Alkuperätodisteet — Tuotantomenetelmä — Yhteys maantieteelliseen alkuperään — Merkinnät — Kansalliset vaatimukset — Muuta (täsmennettävä)

2. Muutoksen tyyppi:

— Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu — Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) — Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (Muutokset):

3.1 Tuotteen kuvaus:

Tuotantoeritelmän 3 kohdassa, jonka perusteella nimitys on hyväksytty, viitataan ”täysikasvuisiin painaviin sikoihin” SMM-tuotteen ”Prosciutto di Norcia” raaka-aineena. Koska täysikasvuisen painavan sian tarkka määritelmä on olemassa, on katsottu aiheelliseksi ilmaista tuotantoeritelmässä selkeästi täysikasvuisen painavan sian ominaisuudet, jotta valvontaelin ja kuluttajat saavat mahdollisimman asianmukaista ja tarkkaa tietoa.

3.2 Alkuperätodisteet:

On katsottu aiheelliseksi lisätä 7 kohtaan alkuperään liittyviä tietoja, jotka eivät sisälly voimassa olevaan eritelmään.

3.3 Kansalliset vaatimukset:

Eritelmästä poistetaan kaikki viittaukset osuuskunnan (consorzio) harjoittamaan valvontaan, koska tällainen toiminta on ristiriidassa asetuksen (EY) N:o 510/2006 10 ja 11 artiklan säännösten kanssa.

YHTENÄINEN ASIAKIRJA

NEUVOSTON ASETUS (EY) N:o 510/2006

”PROSCIUTTO DI NORCIA”

EY-nro: IT-PGI-0117-1554-11.07.2007

SMM ( X ) AN ( )

1. Nimi:

Prosciutto di Norcia

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liite II):

Luokka 1.2 — Lihavalmisteet

3.2 Kuvaus 1 kohdassa nimetystä tuotteesta:

SMM-tuote Prosciutto di Norcia on raakakypsytetty kinkku, joka saatetaan kulutukseen tyypillisesti päärynän muotoisena ja vähintään 8,5 kilogramman painoisena. Leikkauspinta on kiinteä ja väri vaaleanpunaisesta punaiseen. Tuotteelle on ominaista kevyen mausteinen tuoksu ja herkullinen vähäsuolainen maku.

3.3 Raaka-aineet (ainoastaan jalostetut tuotteet):

SMM-tuote Prosciutto di Norcia valmistetaan kinkuista, jotka on saatu perinteisiin rotuihin Large White italiana ja Landrace italiana kuuluvista sekä niistä jalostetuista sioista, jotka on merkitty Italian kantakirjaan, kyseisiin rotuihin kuuluvien karjujen jälkeläisistä tai Duroc italiana -rotuun kuuluvien karjujen jälkeläisistä, jotka on merkitty Italian kantakirjaan. Myös muihin rotuihin kuuluvien karjujen tai hybridikarjujen jälkeläiset sallitaan, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa. Sikojen maantieteelliselle alkuperälle ei ole asetettu rajoituksia.

Tuotantoon ei kuitenkaan hyväksytä ominaisuuksiltaan edellä mainituista sioista täysin poikkeavia sikoja ja erityisesti sellaisia, joilla on stressille altistava geeni, geneettisiä tyyppejä sekä eläimiä, jotka eivät vastaa eritelmän edellytyksiä, tai puhdasrotuisia rotuihin Landrace Belga, Hampshire, Pietrain, Duroc ja Spotted Poland kuuluvia sikoja.

3.4 Rehut (ainoastaan silloin, kun on kyseessä eläinperäinen tuote):

Käytetyn rehun on oltava kaupan pitämisen vaatimusten mukaista. Ruokinta ja kasvatusmenetelmät auttavat osaltaan varmistamaan, että lisäämällä päivittäin kevyesti rehuannoksia saadaan painavia sikoja.

Elopainoltaan 30–80 kilogrammaa painavien sikojen ruokintaan käytetään eritelmän taulukoissa 1 ja 2 mainittuja rehuja, jotka annostellaan siten, että viljan kuiva-ainepitoisuus on vähintään 45 % kokonaismäärästä. Elopainoltaan yli 80 kilogrammaa painaville sioille annetaan yksinomaan taulukossa 2 lueteltuja rehuja, jotka annostellaan siten, että viljan kuiva-ainepitoisuus on vähintään 55 % kokonaismäärästä.

Heraa ja kirnupiimää saa olla yhteensä enintään 15 litraa eläintä kohti päivässä.

Tislausjätteen typpipitoisuuden on oltava alle 2 %.

Kuivatun perunan ja maniokin osuus saa olla yhteensä enintään 15 % kerta-annoksen kuiva-ainepitoisuudesta. Kaikkien edellä mainittujen parametrien osalta sallitaan enintään 10 %:in poikkeama.

Annosten koostumuksen on oltava sellainen, että se vastaa eläinten tarpeita eri kasvatusvaiheissa eritelmän tavoitteiden mukaisesti.

Kivennäisaineiden ja vitamiinien lisääminen sallitaan voimassa olevassa yleisessä lainsäädännössä määriteltyjen rajojen puitteissa.

3.5 Tuotantovaiheet, joiden on tapahduttava määritellyllä maantieteellisellä alueella:

Prosciutto di Norcian tuotannon ja kypsytyksen on tapahduttava 4 kohdassa määritellyllä maantieteellisellä tuotantoalueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityissäännöt:

Prosciutto di Norcia saatetaan kulutukseen varustettuna merkillä, josta tuote voidaan tunnistaa. Merkki muodostuu tunnuksesta ja siihen liittyvästä tekstistä ”Prosciutto di Norcia”, joka tehdään polttamalla. Suojatun maantieteellisen merkinnän ”Prosciutto di Norcia” nimi on merkittävä selkein lähtemättömin kirjaimin, jotka erottuvat selvästi muista etiketissä olevista merkinnöistä, ja välittömästi sen jälkeen on oltava maininta ”Indicazione geografica protetta” ja/tai lyhenne ”IGP” käännettynä sen maan kielelle, jossa tuote pidetään kaupan. Nämä maininnat yhdistetään nimityksen tunnukseen. Muiden kuin nimenomaisesti mainittujen luonnehdintojen lisääminen on kielletty.

Nimiin, toiminimiin tai yksityisiin tuotemerkkeihin sekä raaka-aineen tuotannosta vastanneisiin sikatiloihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan ostajaa harhaan.

4. Maantieteellisen alueen tarkka rajaus:

Prosciutto di Norcian valmistus tapahtuu maantieteellisellä alueella, joka käsittää Norcian, Precin, Cascian, Monteleone Spoleton ja Poggiodomon kuntien yli 500 metrin korkeudessa merenpinnasta sijaitsevat alueet.

5. Yhteys maantieteelliseen alueeseen:

5.1 Maantieteellisen alueen erityisyys:

Kohdassa 4 määritellylle maantieteelliselle alueelle ovat ominaisia korkeat selänteet, jotka estävät mereltä tulevat kosteat ilmavirtaukset, ja runsaat kalkkikiviesiintymät, joiden ansiosta sadevesi ei keräänny yhteen paikkaan. Nämä ominaisuudet sekä väestön aikojen myötä kertynyt kokemus ja osaaminen laiduntalouden ja sianlihan jalostuksen alalla ovat mahdollistaneet laadukkaan kinkun valmistuksen kannalta ihanteellisten luonnollisten ja inhimillisten olosuhteiden kehittymisen alueelle.

5.2 Tuotteen erityisyys:

Prosciutto di Norcia on leikattaessa kiinteää, ja sen väri vaihtelee vaaleanpunaisesta punaiseen. Ominaistuoksu on kevyen mausteinen ja maku herkullinen mutta vähäsuolainen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

SMM-tuotteen Prosciutto di Norcia ominaisuudet ovat sen valmistukseen liittyvien inhimillisten tekijöiden lisäksi läheisesti yhteydessä myös ympäristöolosuhteisiin. Alueen luonnonympäristö on kypsytysprosessin kannalta erityisen suotuisa kohdassa 5.1 kuivailtujen ilmasto- ja maaperäolosuhteiden vuoksi. Lisäksi taito säilöä sianlihaa Nursinon alueella oli tunnettu jo roomalaisajalla. Vuoristomaatalouden niukkuuden ja kylmän vuodenajan aiheuttaman toiminnan laantumisen vuoksi alueen asukkaat erikoistuivat laiduntalouteen liittyviin toimintoihin, jotka yleistyivät tasavallan ja Rooman keisarikunnan aikana sekä myöhemmin kirkkovaltion toimesta sen pyrkiessä edistämään Lazion alueen maaseudun oloja. Talonpojista kehittyi asiantuntijoita sian anatomian, teurastuksen, jalostuksen ja leikatun lihan säilömisen alalla. Meidän päiviimme saakka säilyneen perinteisen osaamisen mukaisesti leikattu liha suolattiin ja kypsytettiin myytäväksi lähialueille.

Eritelmän julkaisutiedot:

Eritelmän täydelliseen toisintoon voi tutustua

— joko seuraamalla linkkiä www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön www-sivuille (www.politicheagricole.it) ja valitsemalla sieltä ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE (Reg CE 510/2006)”.

(1) EUVL L 93, 31.3.2006, s. 12.